Општина Беране

**ПРЕДЛОГ ОДЛУКЕ**

**о преношењу права продаје покретних ствари у својини Општине Беране**

Беране, мај 2020.годин

На основу члана 28 став 1 тачка 1 члана38 став 1 тачка2 Закона о локалној самоуправи ("Службени лист Црне Горе", бр. 02/18, 34/19, 38/20) и члана 20 став 1 и 2, члана 36 став 1 тачка 2 Статута општине Беране ("Службени лист ЦГ-Општински прописи" бр. 42/18), Скупштина Општине Беране на сједници одржаној дана, \_\_\_\_\_\_\_2020. године, донијела је:

**ОДЛУКУ**

**о преношењу права продаје покретних ствари у својини Општине Беране**

Члан 1.

Скупштина општине Беране преноси право продаје покретних ствари на орган локалне управе Дирекцију за имовину и заштиту имовинских права .

Члан 2.

Продаја покретних ствари вршиће се по поступку и на начин уређен Законом о државној имовини и Уредбом о продаји и давању у закуп ствари у државној имовини .

Члан 3.

Ова одлука ступа на снагу осмог дана од дана објављивања у "Службеном листу ЦГ-Општински прописи".

**СКУПШТИНА ОПШТИНE БЕРАНЕ**

Број: 02-016/20\_\_\_\_\_\_\_\_

Беране, \_\_\_\_\_\_\_2020. године

Предсједник Скупштине

Новица Обрадовић

О б р а з л о ж е њ е

1. Правни основ за доношење Одлуке

Правни основ за доношење ове одлуке садржан је у члану 28 став 1 тачка 1 Закона о локалној самоуправи којим је прописано да општина у оквиру сопствених надлежности располаже, управља и штити своју имовину и врши поједина својинска овлашћења на државној имовини, у складу са законом. Чланом 38 став 1 тачка 2 прописано је да Скупштина доноси прописе и друге опште акте.

Чланом 20 став 1 Статута општине Беране прописано је да имовином општине располаже и управља Скупштина, осим у случајевима отуђења имовинских права на непокретностима непосредном погодбом, утврђеним законом којим се уређује државна имовина а ставом 2 истог члана прописано је да Скупштина општине може пренијети право давања имовине у закуп и право продаје покретних ствари на предсједника Општине и органе локалне управе, у складу са посебном одлуком. Чланом 36 став 1 тачка 2 Статута прописано је да Скупштина доноси прописе и друге опште акте.

2. Разлози за доношење Одлуке

У евиденцији покретне имовине Општине Беране која се води у Дирекцији за имовину и заштиту имовинских права постоји већи број покретних ствари које су амортизацијом изгубиле употребну вриједност и као такве се више не користе. Обновом и набавком нове опреме и ствари, број и количина покретних ствари које су изгубиле употребну вриједност из године у годину се увећава па Општини Беране понестаје просторних капацитета за смјештај ових ствари.

Обзиром да ствари које су изгубиле употребну вриједност и даље имају одређену економску вриједност а појединачна одлука за продају сваке од њих не би водила рационалном и економски оправданом поступку продаје, цјелисходно је пренијети право продаје покретних ствари на орган локалне управе односно Дирекцију за имовину и заштиту имовинских права која би у законом прописаној процедури вршила продају истих.

Предлажемо да одборници усвоје предлог одлуке као у тексту.